**Informatīvais ziņojums "Par nepilngadīgo kriminālatbildības sistēmas reformu"**

**Situācijas raksturojums**

Tieslietu ministrijai atbilstoši Ministru kabineta 2015. gada 13. janvāra sēdes protokollēmuma (prot. Nr. 2 7. §) 5. punktam un ar Ministru kabineta 2016. gada 3. maija rīkojumu Nr. 275 "Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai" apstiprinātā Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai (turpmāk – Valdības rīcības plāns) pasākumam Nr. 46.5 ir noteikts īstenot nepilngadīgo kriminālatbildības reformu, paredzot, ka nepilngadīgai personai kriminālatbildība tiek piemērota tikai noteiktos gadījumos. Tādā veidā samazinot jauniešu likumpārkāpēju skaitu, veicinot jauniešu veiksmīgāku integrāciju sabiedrībā, kā arī darba tirgū, ņemot vērā, ka personai nav sodāmība, un uzlabojot jauniešu nodarbinātības iespējas kopumā.

Nepilngadīgo kriminālatbildības sistēmas reforma ir balstīta uz atjaunojošās justīcijas (*restorative justice*) principiem. Tradicionālās kriminālās justīcijas mērķis ir vainīgās personas sodīšana, kas ir pretēja personu, kas nav sasniegušas astoņpadsmit gadu vecumu, interesēm, pat ja tās ir izdarījušas noziegumu. Proti, tām ir jānodrošina savu interešu aizsardzība, iespēja attīstīties un kļūt par pilnvērtīgiem sabiedrības locekļiem.[[1]](#footnote-1)

Atjaunojošās justīcijas ietvaros ir jāsabalansē valsts jeb sabiedrības intereses un nepilngadīgās personas intereses, kur valsts uzdevums ir realizēt aizsargājošo funkciju un reaģēt uz jebkuru noziegumu, savukārt nepilngadīgajam ir tiesības uz savu interešu aizsardzību. Nepilngadīgo noziedzības problēmu risināšana pēc tradicionālās kriminālās justīcijas principiem būtu pretrunā arī ar valsts deklarēto apņēmību aizsargāt bērnu intereses. Būtiski ir apzināties, ka nepilngadīgā izdarītais likumpārkāpums kā sociāli deformēta uzvedība norāda, ka konkrētā bērna tiesības jau iepriekš tikušas pārkāptas un viņa intereses kādā brīdī nav ievērotas vai palikušas novārtā.[[2]](#footnote-2)

Ievērojot Valdības rīcības plānā doto uzdevumu īstenot nepilngadīgo kriminālatbildības reformu, Tieslietu ministrija ekspertu līmenī organizēja vairākas gan ārējās, gan Tieslietu ministrijas iekšējās sanāksmes, lai diskutētu par iespējamām izmaiņām pašreizējā nepilngadīgo kriminālatbildības sistēmā un izstrādātu priekšlikumus grozījumiem Krimināllikumā (turpmāk – KL). Pamatojoties uz diskusiju rezultātiem un tajās secināto, tiek izstrādāti iespējamie priekšlikumi KL grozījumiem nolūkā paredzēt izmaiņas attiecībā uz nepilngadīgo kriminālatbildību un samazināt tradicionālajai kriminālatbildības sistēmai pakļauto nepilngadīgo skaitu.

Lai gan KL noteiktā soda vietā ir paredzēta iespēja piemērot audzinoša rakstura piespiedu līdzekļus atbilstoši likumam "Par audzinoša rakstura piespiedu līdzekļu piemērošanu bērniem", ik gadu vidēji tikai 3% nepilngadīgajiem tiesa ir piespriedusi audzinoša rakstura piespiedu līdzekļus, līdz ar to secināms, ka pamatā nepilngadīgajiem tiek piemērota tradicionālās kriminālās justīcijas sistēma, kas ir pretēji nepilngadīgā interesēm, kā arī neveicina un pat izslēdz nepilngadīgā resocializācijas iespēju.

Līdz šim nepilngadīgie, kuri izdarījuši noziegumu, nereti to izdara atkārtoti pēc soda izciešanas vai pat tā laikā. Tas skaidrojams ar to, ka nepilngadīgajiem ir nepieciešama individuāla pieeja, kas atbilst nepilngadīgā vecumam, individuāli psiholoģiskajām īpašībām un attīstības līmenim, ko attiecīgi tradicionālās kriminālās justīcijas principi nevar nodrošināt. Vienlaikus nepilngadīgajam jānodrošina tāda vide, lai novērstu antisociālas uzvedības cēloņus, veicinātu nepieciešamo prasmju attīstīšanu un sociāli atbildīgas uzvedības veicināšanu.

Ņemot to vērā, tiek strādāts pie priekšlikuma KL nepilngadīgajiem noteikt jaunus pamatsodu veidus, piemēram, piespiedu darbs nepilngadīgajiem vai probācijas uzraudzība nepilngadīgajiem, par pamatu nosakot nepilngadīgā resocializācijas īstenošanu un nepieciešamības gadījumā nodrošinot arī piemērotu vidi, nosakot pienākumu nepilngadīgajam atrasties sociālās korekcijas izglītības iestādē. Proti, ir izstrādāts priekšlikums nepilngadīgajam probācijas uzraudzības ietvaros noteikt pienākumu atrasties sociālās korekcijas izglītības iestādē, ja probācijas uzraudzības nepilngadīgajiem izpilde nebūs iespējama, ņemot vērā nelabvēlīgo sociālo vidi, kurā nepilngadīgais atrodas, iespējamu apdraudējumu nepilngadīgā veselībai vai dzīvībai vai citu iemeslu dēļ, kas kavē vai nepieļauj probācijas uzraudzības nepilngadīgajiem izpildi.

Paralēli darbam pie nepilngadīgo kriminālatbildības sistēmas reformas īstenošanas Tieslietu ministrija izstrādā likumprojektu bērnu antisociālas uzvedības prevencijai, kura mērķi ir: veicināt bērnu atturēšanos no pretlikumīgām darbībām, novēršot antisociālās uzvedības risku, veidot un nostiprināt bērnos sabiedrībā pieņemtu vērtību orientāciju, mainīt bērna uzvedību un attieksmi pret sevi un apkārtējiem, kā arī veicināt bērnu iekļaušanu sabiedrībā; stiprināt bērna likumisko pārstāvju lomu bērnu antisociālas uzvedības prevencijā; izveidot efektīvu bērna un bērna likumisko pārstāvju atbalsta institucionālo sistēmu.

Līdz ar to bērnu antisociālas uzvedības prevencijas likumprojekts un priekšlikumi grozījumiem KL ir cieši saistīti, jo nepilngadīgo kriminālatbildības sistēmas reformas rezultātā daļa nepilngadīgo izdarītie likumpārkāpumi tiks izskatīti un nepilngadīgo atbildība tiks noteikta bērnu antisociālas uzvedības prevencijas likumprojekta noteiktajā kārtībā, piemērojot bērnam atbilstošus prevencijas pasākumus.

Tāpat ir jāņem vērā, ka šā gada 10. jūnijā stājās spēkā Eiropas Parlamenta un Padomes 2016. gada 11. maija Direktīva 2016/800/ES par procesuālajām garantijām bērniem, kuri ir aizdomās turētie vai apsūdzētie kriminālprocesā (turpmāk – Direktīva). Tās mērķis ir izveidot kopējus minimālos noteikumus attiecībā uz konkrētām tiesībām bērniem, kuri ir aizdomās turētie un apsūdzētie kriminālprocesā vai kuriem piemēro Eiropas apcietināšanas ordera procesu saskaņā ar Pamatlēmumu 2002/584/TI (pieprasītās personas). Saskaņā ar Direktīvas 24.panta 1.punktu tās ieviešanas termiņš ir 2019.gada 11.jūnijs.

Direktīva bērniem, kuri ir aizdomās turētie vai apsūdzētie kriminālprocesā, paredz nodrošināt tiesības uz informāciju, bērnu tiesības uz personas, kam ir vecāku atbildība, informēšanu, advokāta palīdzību, tiesības uz individuālu izvērtējumu, tiesības uz medicīnisku izmeklēšanu, nopratināšanu audiovizuālā ierakstā, brīvības atņemšanas ierobežošanu, t.sk., ja iespējams, pasākumus, kas ir alternatīvi apcietinājumam, īpašu apiešanos brīvības atņemšanas gadījumā, lietu savlaicīgu un rūpīgu izskatīšanu, tiesības uz privātās dzīves aizsardzību, bērnu tiesības uz to, ka procesa laikā viņus pavada personas, kam ir vecāku atbildība, bērnu tiesības ierasties un klātienē piedalīties viņu lietas izskatīšanā tiesā, tiesiskās aizsardzības līdzekļus un tiesības uz juridisko palīdzību.

Līdz ar to Direktīva paredz gan ieviest jaunu, gan papildināt esošo bērnu (nepilngadīgo) tiesību aizsardzības regulējumu kriminālprocesa ietvaros, kas attiecas ne tikai uz KL un Kriminālprocesa likuma, bet arī uz citu saistītu normatīvo aktu regulējumu.

Tāpēc izmaiņas, kas saistītas ar nepilngadīgo kriminālatbildības sistēmas reformu un Direktīvas ieviešanu, ir savstarpēji cieši saistītas. Proti, veidojot jaunu regulējumu KL attiecībā uz nepilngadīgo kriminālatbildības īpatnībām, ir jāizstrādā atbilstoši grozījumi Kriminālprocesa likumā, kurā turklāt būs transponējams arī Direktīvas regulējums par procesuālajām garantijām bērniem, kuri ir aizdomās turētie vai apsūdzētie kriminālprocesā. Tas veido kopīgu regulējumu attiecībā uz bērniem (nepilngadīgajiem), kas izdarījuši likumpārkāpumu, gan KL, gan Kriminālprocesa likumā, kā arī citos saistītajos normatīvajos aktos, kuri šī regulējuma izstrādes laikā ir vērtējami un izstrādājami vienlaicīgi.

**Priekšlikumi turpmākai rīcībai**

Ņemot vērā visu iepriekš minēto, nav iespējams virzīt vienīgi grozījumus KL, kamēr nav izstrādāti saistītie normatīvie akti – gan tie, kas attiecas uz Direktīvas normu ieviešanu, gan citi saistītie normatīvie akti, tai skaitā, kas attiecas uz bērnu antisociālas uzvedības prevencijas jomu, līdz ar to Ministru kabineta 2015. gada 13. janvāra sēdes protokollēmuma (prot. Nr. 2 7. §) 5. punktā Tieslietu ministrijai dotais uzdevums nevar tikt izpildīts paredzētajā termiņā. Tādējādi ir nepieciešams:

1. Ministru kabinetam lemt, vai konceptuāli atbalstīt darba turpināšanu pie nepilngadīgo kriminālatbildības sistēmas reformas nolūkā samazināt tradicionālajai kriminālatbildības sistēmai pakļauto nepilngadīgo skaitu.

2. paredzēt, ka Tieslietu ministrija, izpildot Valdības rīcības plāna pasākumu Nr. 46.5 par nepilngadīgo kriminālatbildības reformas īstenošanu un ieviešot Direktīvu, izstrādā nepieciešamos grozījumus KL un Kriminālprocesa likumā, un citos saistītajos normatīvajos aktos un līdz 2018. gada 1. septembrim noteiktā kārtībā iesniedz tos izskatīšanai Ministru kabinetā.

Tieslietu ministrs Dzintars Rasnačs

24.08.2016. 08:50

1102

R.Lūsis

67036924, Rudolfs.Lusis@tm.gov.lv

1. Judins A. Pētījums “Atjaunojošā justīcija nepilngadīgo noziedzības kontekstā: Baltijas valstis Eiropas dimensijā”. Providus, 2010. [↑](#footnote-ref-1)
2. Turpat. [↑](#footnote-ref-2)